चाची के यहाँ से मन्नो भुवाली चली जाती है अपनी पीड़ा का अकेलापन और अकेलेपन की पीड़ा के साथ। मन्नो जानती है कि उसके हिस्से आया यह तिरस्कार दरअसल क्षयरोग के भय के कारण है। सभी नजदीकी लोगों द्वारा बना ली गयी दूरियाँ लगातार बढ़ती ही चली जाती हैं। जैसे सभी अब मन्नो के जाने की प्रतीक्षा ही कर रहे हैं। जब प्रदत्त रिश्तों में इतना अलगाव है तब किसी नए रिश्ते की संभावना कैसे घटित हो सकती है? जिन्दगी में यह कितना खौफनाक समय होता है जब किसी को स्थगित जीवन को ही जीने की तरह जीने को अभिशप्त होना पड़ता है।